《漂泊岳阳遇张中行因泛舟洞庭晚宿君山联句》
宋代·丁开

元气无根株，地脉有断绝。
日月互吞吐，云雾自生灭。
楚妃结幽想，巴客答清吷。
宁知莽苍中，不假巨鳌力。
势阅南纪浮，思随西风发。
形影寄孤舟，吾道成鴂舌。
笑谈正凌傲，俯仰不逼侧。
每与景物会，未省欢娱毕。
叠翠晚愔愔，堕黄秋的的。
鱼龙负贔贔，独鸟去不息。
旷原眇周抱，异境超慌惚。
径度万顷空，忽得一拳碧。
稍稍鸡犬近，依依钟梵夕。
推门月微堕，煮茗香初歇。
衣裳识霜信，瓶钵了禅悦。
事定心源清，梦回斗柄直。
周游兴欲尽，长往计未决。
出门更回首，沙水盪虚白。
美哉神禹功，已矣三苗国。
山川长不朽，愚智俱可惜。
神交正冥冥，指点空历历。
慎勿语俗人，桃源恐相失。

作者简介：宋潭州长沙人，字复见。负气敢言，安抚向士璧被问，开诣阙上疏，言士璧有大功，军府小费，不宜推究。书奏，羁管扬州，岁余卒。